Source: http://www.mindop.sk/ministerstvo-1/radiacna-ochrana/zakon-o-radiacnej-ochrane
Timestamp: 2019-01-21 07:24:36+00:00
Document Index: 11962931

Matched Legal Cases: ['§ 4', '§ 28', '§ 28', '§ 28', '§ 28', '§ 29', '§ 25', '§ 23', '§ 23', '§ 32', '§ 32', '§ 46', '§ 44', '§ 44', '§ 103', '§ 99', '§ 143']

Dňa 1 .4. 2018 vstúpil do platnosti zákon č. 87/2018 Z. z. o radiačnej ochrane a o zmene a doplnení niektorých zákonov, ktorým bola prebratá smernica Rady 2013/59/Euratom z 5. decembra 2013, ktorou sa stanovujú základné bezpečnostné normy ochrany pred nebezpečenstvami vznikajúcimi v dôsledku ionizujúceho žiarenia.
Týmto zákonom sa upravuje výkon štátnej správy a štátneho dozoru v oblasti radiačnej ochrany, ktorá bola vyňatá zo zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov.
Ministerstvo dopravy a výstavby Slovenskej republiky je podľa § 4 ods. 1 písm. d) orgánom radiačnej ochrany a v rozsahu svojej pôsobnosti:
vykonáva štátny dozor pri vykonávaní činností vedúcich k ožiareniu,
kontroluje plnenie povinností vyplývajúcich z tohto zákona a všeobecne záväzných právnych predpisov vydaných na jeho vykonanie, prevádzkových predpisov, dodržiavanie limitov a podmienok na pracoviskách,
povoľuje prepravu rádioaktívneho materiálu s aktivitou vyššou, ako je aktivita vyhradených zásielok podľa § 28 ods. 7,
povoľuje vykonávanie činnosti vedúcej k ožiareniu podľa § 28 ods. 2 písm. i) a j), § 28 ods. 3 písm. a) až e) a písm. g), § 28 ods. 4,
povoľuje poskytovanie služby dôležitej z hľadiska radiačnej ochrany podľa § 29 ods. 1 písm. a), c) a d),
registruje vykonávanie činnosti vedúcej k ožiareniu podľa § 25 ods. 1,
eviduje oznamované činnosti podľa § 23 ods. 1 a 2 a vydáva potvrdenie o ich zaevidovaní podľa § 23 ods. 8,
rozhoduje o návrhoch podľa § 32 ods. 5,
vydáva záväzné stanoviská podľa § 32 ods. 6, písm. b),
vydáva opatrenia na odstránenie zistených nedostatkov pri výkone štátneho dozoru,
zriaďuje skúšobnú komisiu na preskúšanie a uznávanie odbornej spôsobilosti podľa § 46 až 49 a vydáva osvedčenia o odbornej spôsobilosti podľa § 44 ods. 3 písm. m) a podľa § 44 ods. 3 písm. b), písm. d) až h) a písm. k) a l) pre činnosti vedúce k ožiareniu vykonávané v pôsobnosti ministerstva,
vedie centrálny register držiteľov povolenia na prepravu a register schválených typov obalových súborov na prepravu rádioaktívnych látok,
vydáva odporúčania a odborné usmernenia v oblasti radiačnej ochrany,
nariaďuje opatrenia na zabezpečenie radiačnej ochrany,
prerokúva priestupky a iné správne delikty a ukladá sankcie,
zastupuje Slovenskú republiku v medzinárodných organizáciách v oblasti prepravy rádioaktívnych materiálov,
potvrdzuje formuláre a štandardné dokumenty podľa § 103 ods. 7 a 8,
rieši udalosti nezanedbateľné z hľadiska radiačnej ochrany alebo z hľadiska ich možných následkov vzniknuté nálezom rádioaktívneho materiálu neznámeho pôvodu podľa § 99 a núdzové situácie podľa § 143,
plní funkciu pohotonostnej zložky Radiačnej monitorovacej siete SR.
Slovlex: Zákon č. 87/2018 Z. z. o radiačnej ochrane